麥巴比射門0中龍 3大金球獎熱門齊失魂
2024年04月11日 10:00
東網電視
更多新聞短片
麥巴比今仗表現令人失望。(Getty Images)
歐聯向來係巨星表演舞台,不過隨住C朗拿度同美斯退下,一眾新世代「金球獎」熱門都表現唔出統治力,繼艾寧夏蘭特同祖迪比寧咸後,巴黎聖日耳門(PSG)前鋒基利安麥巴比亦喺歐聯8強大戰「隱形」,對巴塞隆拿一仗全場0次中龍攻門,表現令人失望。
周三(10日)皇馬對曼城嘅大戰,祖迪比寧咸同艾寧夏蘭特都係錄得1次攻門,演出非常淡靜,估唔到麥巴比都步佢哋後塵,今仗3次射門全部唔中目標,係佢近12場歐聯主場首次「0中龍」;另外,麥巴比今場只有44次觸球係正選球員中最少,而且仲有13次甩波紀錄,加上3次被吹越位,完全表現唔出「新球王」嘅風範。
PSG教練安歷基賽後拒絕評論麥巴比今場演出,不過為法國電視台評述嘅紅星教練比耶就話:「麥巴比踢得好平庸,作為進攻核心係不能接受,但最大責任係安歷基,佢今季對麥巴比嘅使用,令佢唔夠狀態去應付高強度賽事,當然麥巴比都應該踢得更好,但我見佢今場被孤立同踢得唔太開心。」